dh-unibe/image-text_koenigsfelden-charters-post-1500 huggingface dataset:
Wir der schùldtheiss unnd rhat der statt Bernn bekhennend offentlich
unnd thuͦnd khùnd mitt disem brieff, ✳ das wir usz krafft unnser statt loblichen fryheittenn, ✳ damitt
sy vonn römischen keisseren ✳ unnd königen hochbegabet ✳ unnd versechen ist, ✳ zuͦ rechtem fryen
bewärten mannlechen ( ✳ das wir oùch nùn hiemitt usz sùnderen gnaden zuͦ kùnkellechen verwandlet ✳ unnd an wyblich geschlecht fellig gemacht habenn ✳ ) dem erbaren Hanns Brùnner von
Bremgarten ✳ alls vogt ✳ unnd zuͦ hannden Maria Mùndbrot, ✳ wilùnd Heinrich Mùndbrots säligen eelich hinderlasznen tochter, ✳ die sölichs vonn gedachtem irem vatter ererbt hatt. ✳ nam̄lich desz
ersten zwey mannwerch matten, stossend an Philipp Schwanders fuͦszweg ✳ obsich ✳ unnd nidsich an
Isac Wuͤsten guͦtt, ✳ ligt neben oùch an Isac Wiesten guͦtt ✳ unnd Hanns Schmidlins acher. ✳
denne zwo jùcherten achers zuͦ Bremgarten an der bùrgeren allmend gelägenn ✳ zwüschen
Jùng Hanns Buͦcher ✳ unnd Jùng Hanns Stroszers acheren, ✳ stoszt vor an Hermischwyler weg ✳ unnd
hinden an fuͦszweg, ✳ so gan Luͦppischwalld gadt. ✳ söliche stùck ✳ unnd guͤtter fùr sy ✳ unnd ire
lächenserben, manwichs ✳ unnd wyblichs geschlechts, zuͦ irem guͦtten rechten innzehabenn, ✳ ze nuͦ¬
tzen ✳ unnd zeniessen ✳ nach lechens ✳ unnd lanndts recht, dann unns gedachter Brùnner
nach vögtlicher pflicht gelopt ✳ unnd geschworen hatt ✳ mitt sölichem lächen gewertig ✳ unnd gehorsam ze sinnd unnd alles zethuͦnd, ✳ so ein lechentrager sinen lächenherren schùldig ✳ unnd pflichtig
ist, ✳ inn krafft disz brieffs, ✳ der desz zuͦ warem urkhùnd mitt unnser statt gewonlichem
anhangenden secret insigel verwart ✳ unnd gebenn ist zinstag, den siben unnd zwentzgisten
tag wolffmonats, ✳ alls man zallt ✳ vonn der heilsammen gepùrt unnsers
seligmachers Jesu Christi ✳ thùsendt fünffhuͦndert ✳ achtzig ✳ unnd sechs jar. ✳
1586 XII. 27.
Königsf. 968a .